Tarybos reglamentas (EB) Nr. 2287/2000
2000 m. spalio 13 d.
iš dalies keičiantis Reglamentą (EEB) Nr. 3846/87, nustatantį žemės ūkio produktų, kuriems skiriamos eksporto grąžinamosios išmokos, nomenklatūrą ir Reglamentą (EB) Nr. 174/1999, nustatantį išsamias specialiąsias Tarybos reglamento (EEB) Nr. 804/68 taikymo taisykles dėl pieno ir pieno produktų eksporto licencijų ir eksporto grąžinamųjų išmokų
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo [1] su paskutiniais pakeitimais, padarytais Reglamentu (EB) Nr. 1670/2000 [2] ir ypač į jo 31 straipsnio 14 dalį,
kadangi:
(1) Komisijos reglamentas (EEB) Nr. 3846/87 [3], iš dalies pakeistas Reglamentu (EB) Nr. 1000/2000 [4], remiantis Kombinuotąja nomenklatūra nustato žemės ūkio produktų, kuriems skiriamos eksporto grąžinamosios išmokos, nomenklatūrą.
(2) Šiuo metu galiojančioje grąžinamųjų išmokų nomenklatūroje nustatytas tik minimalus riebalų kiekis. Atsižvelgiant į Codex Alimentarius komisijos 1999 m. birželio 3 d. sesijoje priimtą tam tikrų pieno produktų minimalų pieno baltymų kiekį, kuris būtų visuotinai pripažįstamas ir taikomas tarptautinėje prekyboje, nomenklatūra turėtų būti iš dalies pakeista, įrašant tam tikriems produktams tokį pat minimalų baltymų kiekį ir maksimalų drėgmės kiekį.
(3) Siekiant supaprastinti, turėtų būti išbraukti produktų, kuriems daugiau netaikomos grąžinamosios išmokos ar nebuvo gautos paraiškos licencijoms nuo 1995 m. liepos mėn., kodai. Be to, turėtų būti atsisakyta taikyti grąžinamąsias išmokas nugriebto pieno milteliams, pridedamiems į tam tikrus kombinuotuosius pašarus (ir išbraukti atitinkami kodai), kadangi produktai, į kurių sudėtį įeina nugriebto pieno milteliai, atitinka pagalbos reikalavimus.
(4) Komisijos reglamento (EB) Nr. 174/1999 [5] II priedas su paskutiniais pakeitimais, padarytais Reglamentu (EB) Nr. 1961/2000 [6], nustato produktų grupes kurioms tam tikromis sąlygomis suteikiama grąžinamoji išmoka produktui skiriasi nuo tos, kuri buvo nustatyta iš anksto. Priedas turėtų būti tikslinamas, atižvelgiant į pasiūlytus pakeitimus.
(5) Šiame Reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 3846/87 I priedo 9 sektorius keičiamas taip:
1) informacija, susijusi su KN kodais nuo 0401 iki 0405, pakeičiama šio reglamento I priede nurodyta informacija;
2) informacija, susijusi su KN kodu 2309, išbraukiama;
3) 8 išnaša keičiama taip:
"(8) Jeigu pagal šį kodą klasifikuojamų produktų pieno baltymų kiekis (azoto kiekis x 6,38) sausosiose neriebalinėse pieno medžiagose sudaro mažiau nei 34 %, grąžinamosios išmokos nemokamos. Jeigu miltelių pavidalo produktuose, klasifikuojamuose pagal šį kodą, drėgmės kiekis sudaro daugiau nei 5 % produkto masės, grąžinamosios išmokos nemokamos."
4) 2 ir 9 išnašos išbraukiamos.
2 straipsnis
Reglamento (EB) Nr. 174/1999 II priedas keičiamas prie šio dokumento pridedamu II priedu.
3 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. spalio 13 d.